Eżatt kif tidħol taħt l-akwadott ġewwa B'Kara u tikser fuq il-lemin u mbagħad fuq ix-xellug, tara d-dar antika u sabiħa tan-nanna. Id-dar tan-nanna fiha ħafna affarijiet sbieħ u ta' valur u ġġibli ħafna memorji sbieħ. X'ħin tasal quddiem il-faċċata tad-dar, tara l-parapett, miżgħud bil-fjuri, pjanti twal, ħodor u sbieħ, qisha ġenna tal-art. Kif tidħol ġol-parapett, tibda xxomm ir-riħa ta' għaġin ifuħ biz-zalza u riħa qawwija ta' pastizzi li wara li nidħlu, nikluhom flimkien. Tista' ixxomm ukoll r-riħa tal-laħam u tal-patata l-forn li tant taf issajjar in-nanna. X'ħin iddoqq il-qanpiena, tiġi n-nanna tiftaħlek. Kif tidħol tista' tilmaħ mill-ewwel il-linef u l-kolonni, kif ukoll tilmaħ it-taraġ. Jekk titla' t-taraġ, tkun tista' tara l-kmamar tas-sodda u minn fuq l-ewwel sular tista' titla' taraġ ieħor li jagħti għal fuq il-bejt. Fuq il-bejt, hemm kamra għall-ħasil tal-ħwejjeġ u bitħa mdaqqsa, fejn in-nanna tonxor il-ħwejjeġ. Imma ħa nkompli b'isfel. X'ħin tibda miexi fil-kurutur, tibda tisma' t-televixin jgħajjat u wara li tidħol fis-salott, li jagħti għall-kċina, tara s-sufan oranġjo u antik u hemmhekk tilmaħ lin-nannu, jixrob xi tazza te' jew xi bott birra fuq il-pultruna tiegħu. Fil-kċina, tkun tista' tara kemm in-nanna tħobb issajjar. Mimlija kxaxen u cupbords, borom, forn żgħir, antik u abjad, qisu l-kulur tal-borra u ma nafx x'hemm iktar. Għalkemm l-kmamar kollha huma sbieħ, il-kamra tas-salott hija l-iktar għall-qalbi. Hawnhekk inqatta' l-iżjed ħin, nitkellem man-nanniet, nara t-televixin u ngħaddi ż-żmien. Jien nixtieq ngħix ġo din id-dar sabiħa minħabba li hi antika, fiha ħafna affarijiet ta' valur u d-dar iġġor magħha ħafna memorji sbieħ tal-familja tagħna.
Id-dar tan-nanna – Haydon Borg 8B